CELEX: 62017CN0229
Language: el
Date: 2017-05-02 00:00:00
Title: Υπόθεση C-229/17: Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 2 Μαΐου 2017 — Evonik Degussa GmbH κατά Bundesrepublik Deutschland

7.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/2
            
         Αίτηση προδικαστικής αποφάσεως την οποία υπέβαλε το Verwaltungsgericht Berlin (Γερμανία) στις 2 Μαΐου 2017 — Evonik Degussa GmbH κατά Bundesrepublik Deutschland
   (Υπόθεση C-229/17)
   (2017/C 256/02)
   Γλώσσα διαδικασίας: η γερμανική
   
      Αιτούν δικαστήριο
   
   Verwaltungsgericht Berlin
   
      Διάδικοι στην υπόθεση της κύριας δίκης
   
   
      Προσφεύγουσα: Evonik Degussa GmbH
   
      Καθής: Bundesrepublik Deutschland
   
      Προδικαστικά ερωτήματα
   
   
               1)
            
            
               Υφίσταται «παραγωγή υδρογόνου» κατά την έννοια του παραρτήματος I, αριθ. 2, της αποφάσεως 2011/278/EΕ (1), μόνον όταν από δύο άτομα υδρογόνου H παράγεται μέσω χημικής συνθέσεως ένα μόριο υδρογόνου H2 ή περιλαμβάνει επίσης η έννοια της παραγωγής και την περίπτωση όπου σε μείγμα αερίων που περιέχει υδρογόνο το σχετικό μέρος υδρογόνου H2 στο μείγμα –χωρίς σύνθεση– αυξάνεται λόγω του ότι απομακρύνονται τα λοιπά συστατικά στοιχεία του αερίου μείγματος –είτε με φυσικό είτε με χημικό τρόπο–, προκειμένου –κατά τη διατύπωση του παραρτήματος I, αριθ. 2, της αποφάσεως 2011/278/EΕ– να λαμβάνεται ένα «[προϊόν], εκφρασμέν[ο] σε πωλήσιμη (καθαρή) παραγωγή, και σε καθαρότητα 100 % της οικείας ουσίας;
            
         
               2)
            
            
               Σε περίπτωση που δοθεί στο ερώτημα 1 η απάντηση ότι η έννοια της παραγωγής δεν περιλαμβάνει την αύξηση του σχετικού μέρους υδρογόνου H2 σε ένα μείγμα αερίων, ερωτάται περαιτέρω:
               Έχει η έκφραση “όλα τα σχετικά στοιχεία διεργασιών που συνδέονται άμεσα ή έμμεσα με την παραγωγή υδρογόνου και τον διαχωρισμό υδρογόνου και μονοξειδίου του άνθρακα” την έννοια ότι μόνο και τα δύο στοιχεία μαζί (“και”) περιλαμβάνονται στα περιγραφόμενα στο παράρτημα I, αριθ. 2, της αποφάσεως της Επιτροπής της 27.4.2011 (2011/278/EΕ) όρια συστήματος των δεικτών αναφοράς προϊόντος για υδρογόνο ή μπορεί το σχετικό στοιχείο διεργασιών “διαχωρισμός υδρογόνου και μονοξειδίου του άνθρακα” να βρίσκεται και μεμονωμένο ως το μόνο σχετικό στοιχείο διεργασιών εντός των ορίων συστήματος;
            
         
               3)
            
            
               Για την περίπτωση στην οποία στο ερώτημα 2 δοθεί η απάντηση ότι το σχετικό στοιχείο διεργασιών “διαχωρισμός υδρογόνου και μονοξειδίου του άνθρακα” μπορεί να βρίσκεται και μεμονωμένο ως το μόνο σχετικό στοιχείο διεργασιών εντός των ορίων συστήματος, ερωτάται περαιτέρω:
               Υφίσταται ένα σχετικό στοιχείο διεργασιών “διαχωρισμός υδρογόνου και μονοξειδίου του άνθρακα” μόνον όταν υδρογόνο H2 διαχωρίζεται αποκλειστικά από μονοξείδιο του άνθρακα» ή είναι δεδομένο ένα σχετικό στοιχείο διεργασιών «διαχωρισμός υδρογόνου και μονοξειδίου του άνθρακα» και όταν το υδρογόνο διαχωρίζεται όχι μόνον από μονοξείδιο του άνθρακα, αλλά επιπροσθέτως και από άλλες ουσίες –π.χ. διοξείδιο του άνθρακα CO2 ή CnHn;
            
         
               4)
            
            
               Για την περίπτωση στην οποία πρέπει να αναγνωρισθεί δικαστικώς στην προσφεύγουσα αξίωση για χορήγηση περισσότερων δωρεάν δικαιωμάτων εκπομπών, τίθεται το ερώτημα αν το σημείο 3 του διατακτικού της αποφάσεως του Ευρωπαϊκού Δικαστηρίου της 28.4.2014 (C 191/14) πρέπει να ερμηνευθεί υπό την έννοια
               
                           α)
                        
                        
                           ότι ο διατομεακός διορθωτικός συντελεστής στο άρθρο 4 και στο παράρτημα II της αποφάσεως 2013/448/EΕ ως είχε αρχικώς έχει εφαρμογή για τις προ της 1ης Μαρτίου [σελ. 3 του πρωτοτύπου] 2017 καθορισθείσες από τις αρμόδιες αρχές του κράτους μέλους χορηγήσεις δικαιωμάτων εκπομπών για τα έτη 2013 έως 2020, και
                        
                     
                           β)
                        
                        
                           ότι ο διατομεακός διορθωτικός συντελεστής στο άρθρο 4 και στο παράρτημα II της αποφάσεως 2013/448/EΕ ως είχε αρχικώς έχει εφαρμογή για τις μετά την 1η Μαρτίου 2017 δικαστικώς ορισθείσες χορηγήσεις επιπλέον δικαιωμάτων εκπομπών για τα έτη 2013 έως 2017, και
                        
                     
                           γ)
                        
                        
                           ότι ο διατομεακός διορθωτικός συντελεστής στο άρθρο 4 και στο παράρτημα II της αποφάσεως 2013/448/EΕ ως είχε αρχικώς έχει εφαρμογή για τις μετά την 1η Μαρτίου 2017 δικαστικώς ορισθείσες χορηγήσεις επιπλέον δικαιωμάτων εκπομπών για τα έτη 2018 έως 2020;
                        
                     
         
      (1)  Απόφαση της Επιτροπής, της 27ης Απριλίου 2011 , σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 2772]· ΕΕ L 130, σ. 1.